»Jeg kan jo ikke bare skride«

**I starten var det meningen, at Lotte Bliddal ville holde et års orlov, men efter en tænkepause er orloven blevet reduceret til tre måneder**

Et helt år med stikket trukket ud. Det var indtil for nylig Lotte Bliddal fra Advokatfirmaet Johansen & Bliddals plan. Et år med omdrejningspunkt i Sydøstasien. Et år med fokus på fordybelse, ro og det at være mor.  
Nu har piben dog fået en anden lyd. Året er blevet skåret ned til tre måneder – to måneder fra 15. juni og en måned omkring jul.  
»Når man har en virksomhed, kan man jo ikke bare smutte, og jeg har nok også fået sat for mange skibe i vandet til at kunne tillade mig at skride i så lang tid,« siger Lotte Bliddal.

**Turen går mod øst**I første omgang kommer orloven til at gå mod Balkan. Børnenes ønsker om bjerge, vand og krig kombineret med Lottes ønske om bjerge, skove og plads til refleksion gør, at de første to måneders orlov primært kommer til at foregå i Bosnien-Herzegovina og Kroatien.  
»De får da to ud af tre ønsker opfyldt,« smiler hun og tilføjer, at også det, at hun har mødt en ringkøbingensisk bosnier, der har hjulpet med indkvartering i Bosnien-Herzegovina har været medvirkende til, at netop Balkan er blevet målet for første etape.  
De fire uger omkring jul kommer til at foregå på Filippinerne, hvor de for første gang skal besøge Lottes lillesøster, der i perioder hænger ud på paradisøen Boracay.

**Stakke på bordet**Lige nu er der dog ikke meget tid til at tænke på orlov. Godt nok bugter stakkene af papir sig på Lotte Bliddals skrivebord og gulv sig i bjerge og dale, men dem får hun med lidt held uddelegeret, inden rejsen går mod de rigtige bjerge.  
Også hendes far Paul Johansen er glad for, at orloven er blevet reduceret.  
»Han truede med at sætte stolen for døren og gå på pension, hvis jeg tog væk et år,« griner Lotte Bliddal.

Ønsker I flere kommentarer, kan Lotte Bliddal kontaktes på 9717 2244 eller lb@paulex.dk